Ketė
Ketė (rus. Кеть) – upė Rusijoje, Sibire; Obės dešinysis intakas. Prasideda Krasnojarsko krašte, susiliejus Mažajai ir Didžiajai Ketei. Teka į vakarus Tomsko sritimi per Vakarų Sibiro lygumą. Į Obę įteka dviem atšakomis: Togūru (kuris įteka netoli Kolpaševo) ir Kete (kuri teka lygiagrečiai su Obe ir įteka ties Narymu). Didžiausi intakai: Mendelis, Jelovaja (kairieji), Lomovataja, Orlovka, Lisica, Jeltyreva (dešinieji). Upė užšąla nuo spalio pabaigos, lapkričio pradžios iki gegužės pradžios. Laivuojama 737 km nuo žiočių ruože. Ketės baseine gyvena ketų tauta.